Fidelity ADT maak aanstelling in VS om landbouers te help - Bladsy 6
Nuusflitse – September 2019 - Fidelity ADT maak aanstelling in VS om landbouers te help
Fidelity ADT, met wie Vrystaat Landbou (VL) vroeër vanjaar ’n ooreenkoms aangegaan het om te help om misdaad in die provinsie te bekamp, het ’n toegewyde persoon aangestel om landelike gemeenskappe in die Vrystaat te help.
Ernest Botha is aangewys om landbougemeenskappe met die oprigting van kameras, alarms en/of stelsels by privaatwonings en in landelike gebiede by te staan.
“Landbouverenigings en/of gebiedskantore wat kamerastelsels wil oprig op hul hoofingang en -uitgangroetes kan ook met Ernest skakel vir kwotasie-doeleindes. AgriSecuritas aansoeke kan ook hier ter sprake kom vir befondsing van kamerastelsels,” sê Jakkals le Roux, Voorsitter van die Landelike Veiligheidskomitee by VL.
Fidelity ADT het ook aangedui dat hy voor die einde van die jaar, in samewerking met VL, ’n Gesamentlike Operasionele Sentrum vir die Vrystaat in Bloemfontein gaan vestig. Die doel sal wees om landelike misdade deur die integrasie van kameranetwerke en inligtingskakeling te help monitor.
Volgens Le Roux is die eenvormigheid, integrasie en koördinering van misdade van kardinale belang om dit te bekamp en voorkomend aan te spreek.
Lede van VL kan Botha by 083 570 1655 kontak. Enige ander navrae kan aan VL, via VL se VL VKB Veiligheidslessenaar, gerig word.